
Protein Rigid Organization for Powered Engineered Locomotion

ERC CONSOLIDATOR GRANT 2025 - VPRAŠANJA IN ODGOVORI


Kaj je namen oz. cilj projekta PROPEL?
Cilj projekta je ustvariti prvi popolnoma na novo zasnovan proteinski motor, to je protein, ki lahko hodi po tračnici v določeno smer in nosi tovor. Proteine bo dr. Ljubetič z ekipo oblikoval z naprednimi orodji umetne inteligence, njihovo gibanje pa bodo preučevali z občutljivimi meritvami na ravni posameznih molekul. Motorje bo poganjal princip  difuzijske raglje (ang. Brownian ratchet), ki naključno gibanje pretvori v usmerjeno, s pomočjo vira energije in asimetrije tirnice.

Gre za bazično znanost, vendar pa imajo sintetični proteinski motorji v prihodnosti ogromen potencial in številne potencialne aplikacije, od pametnih materialov, ki se lahko samodejno popravljajo do novih zdravil za nevrodegenerativne bolezni. 

Kaj točno so proteinski motorji (protein motors) in kaj delajo? 
Proteinski motorji ali proteinski hodci so proteini (oz. beljakovine), ki porabljajo energijo in lahko upravljajo delo. Naravni proteinski motorji so ključni za življenje, saj kopirajo DNK, preoblikujejo celične membrane in prenašajo pomembne molekule tja, kjer so potrebne. Motor miozin, ki hodi po aktinskih vlaknih, nam recimo omogoča, da krčimo mišice in se premikamo.

Zakaj je pomembno, da naredimo sintetične proteine/proteinske motorje?
Naravni proteinski motorji so se razvili za delovanje v celicah, vendar niso prilagojeni številnim novim aplikacijam, ki si jih znanstveniki predstavljajo (na primer dostava zdravil, ali izdelava materiala, ki se lahko sam popravlja). Naravni motorji niso stabilni izven celic, poleg tega pa jih je težje kontrolirati ali »programirati«. Na novo zasnovani proteini pa so zelo stabilni, lahko jih celo segrejemo do 90 C in ne izgubijo funkcije. Poleg tega so zgrajeni modularno (iz neodvisnih komponent) in jih zaradi tega lažje spreminjamo in lažje programiramo. Tako jih lahko prilagodimo za naloge, ki jih naravni proteinski motorji ne morejo opravljati. Načrtovanje in izdelava sintetičnih proteinskih strojev bi lahko nekoč preoblikovala medicino in znanost o materialih. 

Zakaj proteinskih motorjev trenutno še ne znamo zasnovati povsem de novo (»iz nule«)?
Proteine je zelo težko načrtovati, prvi popolnoma na novo načrtovan protein je bil narejen šele leta 2003. Proteini so sestavljeni iz 20 aminokislin, vsaka od teh aminokislin pa lahko zavzame številne različne položaje. Tako je za majhen protein s 100 aminokislinami 1.2*1030 možnih zaporedij in preko 6.5*10177 različnih oblik. To so vrtoglave številke. Vendar pa smo znanstveniki uspeli narediti velik napredek na tem področju.

Hiter napredek metod na področji načrtovanja proteinov je v zadnjih letih pospešil še razvoj umetne inteligence. Za načrtovanje in napovedovanje strukture proteinov je bila leta 2024 podeljena Nobelova nagrada za kemijo. Tako imamo sedaj prvič na razpolago orodja, s katerimi bomo mogoče lahko zasnovali nove proteinske motorje. 

Kaj točno boste poskusili doseči pri gradnji teh proteinskih motorjev?
Poskusili bomo narediti proteine, ki se lahko usmerjeno premikajo po načrtovanih proteinskih tračnicah, pri tem pa prenašajo tovor ali upravljajo kakšno drugo koristno delo. To je pomembno za vse nadaljnje aplikacije.


Kaj je razlika med na novo načrtovanimi proteinskimi motorji ter tistimi, ki jih najdemo v naših celicah?
Podobna prispodoba bi bila primerjava krila modernega letala in pa krila ptice. 
Zasnovani proteini so bolj stabilni in jih bomo bolje razumeli in lažje programirali. Naravni proteini pa so bolj »prefinjeni«, vendar bolj občutljivi. Razlika je tudi v viru energije. Naravni proteini uporabljajo molekulo ATP, zasnovani proteini pa bodo uporabili različne druge vire energije, na primer električna polja.

V čem so ti »nanorobotki«, ki jih bo ta projekt razvijal, drugačni od sedanjih?
Do sedaj so bili nanorobotki v glavnem narejeni iz DNA, vendar pa se premikajo zelo počasi in se ne morejo samo sestaviti znotraj živih celic. Zasnovanih proteinskih nanorobotov pa še ni. 

Zakaj je projekt pomemben za Kemijski inštitut ter za celoten slovenski znanstveni prostor? 
Projekt bo omogočil hitrejši razvoj metod za načrtovanje proteinov v Sloveniji. Poleg znanstvene vsebine, pa kaže tudi na to, da je slovenska znanost primerljiva z najboljšimi znanstveniki v Evropi, saj le najboljši znanstveniki dobijo ERC projekte. Tako lahko ob dobri podpori države in inštitutov v Sloveniji opravljamo vrhunsko znanost. Ta bazična znanost pa bo z malo sreče prišla tudi na druga področja, recimo razvoj novih zdravil ali pametnih materialov. Dr. Ljubetič se je naučil najnovejših metod za načrtovanje proteinov v laboratoriju Nobelovega nagrajenca, ob povratku v Slovenijo pa je to tehnologijo pripeljal na Kemijski inštitut.  

Kakšne aplikacije bodo lahko sledile iz omenjenega ERC projekta? Lahko navedete en potencialen primer?
Projekti sheme ERC podpirajo bazično znanost. Prave aplikacije bodo tako prišle šele po koncu projekta. Potencial pa je ogromen! Proteinski nanoroboti bi mogoče lahko čez 30 let zdravili nevrodegenerativne bolezni, tako da bi iz celic odnašali proteinske plake, sestavljali pametne materiale, ki bi se lahko sami popravljali ali pa poganjali popolnoma sintetične celice. Podobno, kot so prvi računalniki pred 70 leti imeli 92 nezanesljivih tranzistorjev, sedaj pa ima vsak od nas par bilijonov tranzistorjev v žepu, ki mu omogočajo, da se poveže na Facebook. 

Koliko časa bo trajal projekt in koliko je vreden?
Projekt bo trajal 5 let in je vreden 2 milijona EUR.  Doslej bilo v Sloveniji pridobljenih le 6 projektov za utrjevanje samostojne raziskovalne poti (ERC Consolidator), prav tako je to prvi ERC Consolidator za področje ved o življenju v Sloveniji. 

Katera vrhunska raziskovalna oprema bo uporabljena v okviru projekta? 
Uporabili bomo ogromno opreme, od računskega clustra z GPU karticami, pa posebnih naprav za razvrščanje proteinov po velikosti. Izpostavil pa bi dva posebna mikroskopa.

Prvi je TIRF fluorescenčni mikroskop, ki nam bo omogočal, da bomo sledili posameznim molekulam. Tako bomo lahko v realnem času opazovali gibanje proteinskih motorjev. Sistem ima tudi optično pinceto, s katero bomo lahko merili sile, ki jih motorji proizvedejo.
Drugi pa je Cryo-EM mikroskop, s katerim bomo lahko določili natančno strukturo motorjev in preverili, če se naši načrti za proteine ujemajo z dejanskim stanjem. 

Zakaj vas tako zelo zanimajo proteini – zakaj so tako posebni?
Proteini so res čudovite in vsestranske molekule. To so tiste molekule, ki jih je mati narava izbrala za opravljanje večine funkcij nujnih za življenje. Proteini so encimi, ki lahko pospešijo kompleksne kemijske reakcije, so ključni del našega imunskega sistema in nas branijo pred virusi in bakterijami, v kolagenskih vlaknih pa lahko nudijo tudi strukturno oporo. Skratka proteini so res “kul”, meni najlepši pa so tisti, ki se lahko še premikajo oz. spreminjajo svojo obliko. 


[bookmark: _GoBack]Kratek opis projekta v angleščini:
Proteins act like tiny machines inside our cells that make life possible. They copy DNA, reshape cell membranes, and move important molecules to where they’re needed. Natural protein motors have evolved to work inside cells, but they aren’t optimized for many new applications scientists envision. Designing and building similar protein machines from the ground up could one day transform medicine and materials science. However, creating these complex systems artificially remains a major scientific challenge.

Dr. Ajasja Ljubetič aims to tackle the challenge by creating the first fully artificial, powered protein motor, that is designed from scratch and not copied from nature. These tiny motors will travel along specially engineered protein tracks. The proteins will be designed using advanced AI tools and their movement studied using sensitive single-molecule measurements. The proteins will be propelled by a Brownian ratchet principle, where random motion is converted into purposeful, one-directional movement using an energy source and the asymmetry of the track.

Artificially designed protein machines are more stable and easier to control than natural ones, paving the way for advances in bionanotechnology that could eventually enable synthetic cellular systems, highly targeted medical treatments, and even programmable nanorobots.


-------------------------------

Za morebitna dodatna vprašanja smo vam voljo.

Kontakt: 
Dr. Ajasja Ljubetič, ajasja.ljubetic@ki.si
Nataša Jager Radin, natasa.jager.radin@ki.si, 031 336 838 ali 01 476 04 78

